遊寒谿次醅字韻題九曲亭一首
作者：蘇籀
朝代：宋

paragraphs: 幅巾戲漉彭澤醅，尺書間覓來禽栽。
東坡居士五年久，真主未遽求鹽梅。
扁舟夷猶水刻窟，雙履禿缺峯峩嵬。
招揖西山與東魯，迴首閶闔并玉臺。
標牓高甍方外景，不染時世毫端埃。
倚空千重翡翠蓋，落日萬頃琉璃堆。
興酣魚鳥安樂國，喜溢僕馭陶家罍。
惜哉二老削舊跡，不論石上并牆隈。
碕岸橫舟昔時處，刻劃獨免漫蒼苔。
梵剎青蓮舊僧社，徑遂幾合無人開。
方今九原如可作，足使四海無凋摧。
封章千載垂可否，玉堂黄閤猶儋雷。
精義窮神致實用，不變生死無去來。
天下書生踐遺跡，棠蔭處處思賢哀。